సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఆసీస్‌పై ఓపెనర్లుగా ఆ ఇద్దరే బెస్ట్: సెహ్వాగ్
మురళీ విజయ్ ఇటీవల భారత్ జట్టులోకి పునరాగమం చేశాడు. కాబట్టి.. అతను ఛాన్స్‌ కోసం వేచి ఉండాలి. ఒకవేళ ఈ నాలుగు టెస్టుల సిరీస్‌లో ఎవరైనా విఫలమైతే..? అప్పుడు మురళీ విజయ్‌కి అవకాశం ఇవ్వాలి -సెహ్వాగ్
Samayam Telugu | Updated:
Nov 29, 2018, 05:27PM IST
ఆస్ట్రేలియా గడ్డపై భారత్ జట్టు కఠిన సవాల్‌కి సిద్ధమవుతోంది. డిసెంబరు 6 నుంచి ఆడిలైడ్ వేదికగా నాలుగు టెస్టుల సిరీస్‌ని ఆరంభించనున్న భారత్ జట్టుకి.. ఇప్పుడు ఓపెనింగ్ సమస్య పెద్ద తలనొప్పిగా మారింది. టెస్టు సిరీస్‌ కోసం ఇటీవల జట్టుని ప్రకటించిన భారత సెలక్టర్లు.. అందులో పృథ్వీ షా, మురళీ విజయ్, కేఎల్ రాహుల్ రూపంలో ముగ్గురు ఓపెనర్లని ఎంపిక చేశారు.
వెస్టిండీస్‌తో ఇటీవల ముగిసిన టెస్టు సిరీస్‌తో భారత్ జట్టులోకి అరంగేట్రం చేసిన ఓపెనర్ పృథ్వీ షా.. తొలి మ్యాచ్‌లోనే శతకం బాది తనస్థానాన్ని సుస్థిరం చేసుకున్నాడు. ఇక ఆ సిరీస్‌లో ఓపెనర్ కేఎల్ రాహుల్ ఘోరంగా విఫలమయ్యాడు. మరోవైపు మురళీ విజయ్ ఫామ్‌ కూడా ఆందోళనకరంగానే ఉంది. ఇంగ్లాండ్ గడ్డపై ఆగస్టులో ముగిసిన టెస్టు సిరీస్‌లో మురళీ విజయ్ అవకాశం దొరికిన రెండు టెస్టుల్లోనూ పట్టుమని 10 ఓవర్లు కూడా క్రీజులో నిలవలేకపోయాడు. దీంతో.. రాహుల్, మురళీ విజయ్‌లో ఎవరికి అవకాశం ఇవ్వాలి..? అనే చర్చ ఇప్పుడు టీమిండియాలో నడుస్తోంది.
ఆస్ట్రేలియా గడ్డపై టెస్టు సిరీస్‌లో మీరైతే ఎవరెవరిని ఓపెనర్లుగా ఎంపిక చేస్తారు..? అని వీరేంద్ర సెహ్వాగ్‌ని ప్రశ్నించగా అతను సమాధానమిచ్చాడు. ‘ఒకవేళ నేను కెప్టెన్‌గా ఉండి ఉంటే..? కేఎల్ రాహుల్, పృథ్వీ షా‌లను సిరీస్ మొత్తం ఓపెనర్లుగా కొనసాగిస్తా. ఎందుకంటే.. మురళీ విజయ్ ఇటీవల భారత్ జట్టులోకి పునరాగమం చేశాడు. కాబట్టి.. అతను ఛాన్స్‌ కోసం వేచి ఉండాలి. ఒకవేళ ఈ నాలుగు టెస్టుల సిరీస్‌లో ఎవరైనా విఫలమైతే..? అప్పుడు మురళీ విజయ్‌కి అవకాశం ఇవ్వాలి. నా అంచనా ప్రకారం క్రికెటర్లు ఎవరైతే.. ఇలా అవకాశం కోసం ఎదురు చూస్తూ ఉంటారో..? వారు కచ్చితంగా ఛాన్స్ దొరికినప్పుడు తమ ఫామ్‌ని నిరూపించుకుంటారు’ అని సెహ్వాగ్ అభిప్రాయపడ్డాడు.
భారత్ టెస్టు జట్టు: విరాట్ కోహ్లీ (కెప్టెన్), మురళీ విజయ్, లోకేశ్ రాహుల్, పృథ్వీ షా, చతేశ్వర్ పుజారా, ఆజింక్య రహానె, హనుమ విహారి, రోహిత్ శర్మ, రిషబ్ పంత్, పార్థివ్ పటేల్, రవిచంద్రన్ అశ్విన్, రవీంద్ర జడేజా, కుల్దీప్ యాదవ్, మహమ్మద్ షమీ, ఇషాంత్ శర్మ, ఉమేశ్ యాదవ్, జస్‌ప్రీత్ బుమ్రా, భువనేశ్వర్ కుమార్